Vrystaat-vrou gevonnis vir kind (3) se gifdoodArgieffoto ŉ 23-jarige vrou van die Vrystaat is tot tronkstraf gevonnis nadat sy haar susterskind met rotgif vergiftig het. Phaladi Shuping, woordvoerder van die Vrystaatse departement van openbare vervolging, het Maandag gesê die vrou, Julia Mabine, is verhoor nadat sy haar suster se gesin in November 2015 in die Mphatlalatsane-needersetting in Phuthaditjhaba vergiftig het. Volgens inligting wat aan die hof voorgelê is, het Mabine by haar suster, Aletta en dié se man, Lethola Moloi, se huis in die nedersetting ingetrek. Die egpaar het drie dogters wat onderskeidelik vier, drie en een jaar oud is. Sy het op die dag van die voorval, 15 November, tieners in die gemeenskap gevra waar sy rotgif kan koop. Die tieners het haar aangeraai om na die nywerheidsgebied te gaan. Sy is na die nywerheidsgebied en het met haar terugkoms kos gemaak wat sy vir die drie kinders gegee het. Aletta en Lethola het ook later van dié kos geëet. Die vierjarige kind het in die vroeë oggendure van 16 November ernstig siek geword. Sy het gebraak en erge maagkrampe en diarree gehad. Die ander twee kinders het ure later ook siek geword met dieselfde simptome. ŉ Ambulans is ontbied, maar met sy aankoms was die driejarige reeds dood. Die ander twee kinders is na ŉ hospitaal geneem. Aletta en Lethola het later ook siek geword en dieselfde simptome gehad. Die driejarige se nadoodse ondersoek het aangedui sy is vergiftig. Tekens van dieselfde gif is by die egpaar en ander twee dogters gevind. Die vrou het tydens gesprekke met die bure erken sy verantwoordelik is vir die vergiftiging van die gesin. Die bure het dit by die polisie aangemeld en sy is in hegtenis geneem. Sy is Vrydag tydens ŉ sitting van die Vrystaatse hooggeregshof in Harrismith tot 10 jaar tronkstraf gevonnis op aanklag van moord. Sy is ook skuldig bevind aan vier aanklagte van poging tot moord, waarvoor sy ŉ bykomende drie jaar tronkstraf op elke aanklag opgelê is. Die vonnisse sal gelyklopend uitgedien word. Die NPA het die vonnis verwelkom.